**การถอดประสบการณ์การเรียนรู้**

**ด้านความรู้การเผยแพร่งานวิจัยและงานสร้างสรรค์**

**วิทยาลัยดนตรี มหาวิทยาลัยรังสิต**

**1. ชื่อ-สกุล ผู้เล่าเรื่อง** ผศ.ดร. วิบูลย์ ตระกูลฮุ้น

**2. ชื่อ-สกุล ผู้บันทึก** ผศ.ดร. วิบูลย์ ตระกูลฮุ้น

**3. บทบาท หน้าที่และความรับผิดชอบของผู้เล่าเรื่อง**

ผู้ช่วยศาตราจารย์ และรองคณบดีฝ่ายวิชาการและวิจัย วิทยาลัยดนตรี มหาวิทยาลัยรังสิต

**4. เรื่องที่เล่า**

ผลงานวิจัยประเภทงานสร้างสรรค์ด้านดนตรี (การประพันธ์เพลง) และการเผยแพร่งานวิจัย

**5. บริบทหรือความเป็นมาของเรื่องที่เล่า**

การทำงานวิจัยด้านงานสร้างสรรค์ โดยเฉพาะอย่างยิ่งการประพันธ์เพลงนั้น มีขั้นตอนที่ต้องคำนึงถึง แตกต่างจากงานวิจัยด้านอื่น ไม่ว่าจะเป็นทางด้านวิทยาศาสตร์ มนุษยศาสตร์ สังคมศาสตร์ หรือแม้กระทั่งงานวิจัยด้านดนตรีในแต่ละแขนง เช่น การแสดงดนตรี ดนตรีศึกษาดนตรีวิทยา รวมถึงการประพันธ์ดนตรี และอื่นๆ ก็มีรายละเอียดปลีกย่อยแตกต่างกันตามธรรมชาติของศาสตร์แขนงนั้นๆ

สำหรับงานวิจัยด้านการสร้างสรรค์บทประพันธ์ มีขั้นตอนที่มากไปกว่างานวิจัยทั่วไป กล่าวคือ การสร้างสรรค์ผลงานบทประพันธ์เพียงประการเดียวยังถือว่าไม่สมบูรณ์ จนกว่าจะนำผลงานบทประพันธ์นั้น ออกแสดง ณ สถานที่ทำการแสดงซึ่งเป็นที่ยอมรับ เช่น ศูนย์วัฒนธรรมหอเล็กและหอใหญ่ หอแสดงดนตรีแห่งจุฬาลงกรณ์มหาวิทยาลัย หรืออื่นๆ ที่เทียบเท่า

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ**

1) เขียนโครงการและกำหนดงบประมาณงานวิจัยประเภทงานสร้างสรรค์บทประพันธ์

2) เตรียมแผนงานการประพันธ์เพลง

3) กำหนดวัน และสถานที่แสดงผลงานการประพันธ์เพลง

4) ออกแบบโครงสร้างงานประพันธ์

5) สร้างองค์ประกอบหลักของงานประพันธ์ และ/หรือคัดเลือกวัตถุดิบที่ใช้สำหรับการประพันธ์

6) สร้างองค์ประกอบอื่นๆ ให้เหมาะสมกับบทประพันธ์

7) ปรับแต่งบทประพันธ์ และพิจารณารายละเอียดต่างๆ ของบทประพันธ์

8) นำผลงานบทประพันธ์ให้กับนักดนตรี เพื่อฝึกซ้อม

9) นำบทประพันธ์ออกแสดง

10) เขียนรายงานการวิจัยเชิงสร้างสรรค์ ฉบับสมบูรณ์

11) เขียนบทความวิจัยเพื่อตีพิมพ์เผยแพร่ในวารสารวิชาการ หรือนำเข้าเสนอในที่ประชุมทางวิชาการระดับชาติ

**7. เทคนิคหรือกลยุทธ์ที่ทำให้เกิดความสำเร็จ**

1) กำหนดและวางแผนงานอย่างรัดกุม โดยเฉพาะอย่างยิ่งกำหนดการแสดงผลงานประพันธ์ รวมถึงการหานักดนตรีที่เหมาะสมเพื่อมาบรรเลงบทประพันธ์

2) บทประพันธ์ควรจะเสร็จก่อนกำหนดการแสดงผลงานอย่างน้อย 1 เดือน ทั้งนี้เพื่อนักดนตรีจะได้มีโอกาสซ้อมล่วงหน้า

3) การซ้อมรวมวงเป็นปัจจัยหนึ่งที่สำคัญอย่างมาก ผู้วิจัย (ผู้ประพันธ์) ควรเข้ามีส่วนร่วมในการซ้อมรวมวง ทั้งนี้เพื่อหากมีข้อสงสัยประการใดก็ตามที่อาจเกิด ไม่ว่าจะเป็นข้อซักถามจากนักดนตรี หรือผู้ควบคุมวงดนตรี (Conductor) ผู้ประพันธ์จะได้ชี้แจงข้อสงสัย สามารถชี้แนะนักดนตรี รวมถึงปรึกษาหารือกับผู้ควบคุมวงดนตรี เพื่อให้บทประพันธ์ถูกเล่นออกมาได้ใกล้เคียงกับความต้องการของผู้ประพันธ์มากที่สุด

4) ระยะเวลาสำหรับการซ้อม ไม่ว่าจะเป็นการซ้อมส่วนตัวของนักดนตรี และ/หรือการซ้อมรวมวง จะมีผลต่อคุณภาพบทประพันธ์ที่จะมีขึ้นในการแสดง

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น**

1) สถาบันวิจัย มหาวิทยาลัยรังสิต ผู้สนับสนุนงบประมาณงานวิจัยเชิงสร้างสรรค์

2) นักดนตรี เป็นผู้ถ่ายทอดผลงานการประพันธ์เพลง ทั้งนี้ต้องเป็นนักดนตรีที่เหมาะสมมีความสามารถบรรเลงบทประพันธ์ได้ตามความต้องการของผู้ประพันธ์

3) ผู้ควบคุมวงดนตรี เป็นผู้วางทิศทางให้เป็นไปตามความต้องการของผู้ประพันธ์ พร้อมทั้งเป็นตัวกลางช่วยสื่อสารความต้องการของผู้ประพันธ์ไปสู่นักดนตรี

4) ผู้ฟัง ซึ่งการที่มีผู้สนใจเข้ามาฟังบทประพันธ์นั้น จะทำให้ผู้สร้างสรรค์ผลงานมีกำลังใจที่จะสร้างผลงานต่อไป

**9. อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

1) การกำหนดวันการแสดงบทประพันธ์ เป็นปัจจัยหนึ่งที่มีผลต่อบทประพันธ์ เนื่องจากเมื่อได้กำหนดวันแสดงที่แน่นอนแล้ว ไม่สามารถเลื่อนกำหนดการได้เนื่องจากเกี่ยงข้องกับหลายฝ่าย เช่น สถานที่ทำการแสดง นักดนตรี และผู้มีส่วนเกี่ยวข้องอื่นๆ ดังนั้นจะมีผลต่อระยะเวลาการสร้างสรรค์บทประพันธ์ซึ่งอาจมีน้อย

2) ข้อจำกัดในการหานักดนตรีที่เหมาะสมที่จะมาบรรเลงบทประพันธ์ ไม่ว่าจะเป็นความสามรถ หรือการให้เวลากับการฝึกซ้อม ดังนั้นการหาดนตรีจึงต้องปรึกษาหารือกับหัวหน้าวง และผู้ควบคุมวง

3) การจัดสรรเวลาเพื่อการซ้อมรวมวง มีข้อจำกัดที่ตัวงบประมาณ เนื่องจากบทประพันธ์จำเป็นต้องใช้นักดนตรีจำนวนมาก ดังนั้นระยะเวลาการซ้อมที่เหมาะสมสามารถใช้งบประมาณอย่างมีประสิทธิภาพ

4) วงเงินงบประมาณที่ได้รับการสนับสนุนมีจำกัด ดังนั้นผู้วิจัยจำเป็นต้องพิจารณาจัดสรรงบประมาณอย่างมีประสิทธิภาพ

**10. ผลลัพธ์หรือความสำเร็จที่เกิดขึ้นคือ**

การทำงานวิจัยด้านงานสร้างสรรค์บทประพันธ์ มีผลลัพธ์อยู่ 2 ประเด็นหลัก คือ

1) ผลงานวิจัยซึ่งเป็นงานเขียนเชิงวิชาการ สามารถนำมาใช้ประโยชน์สำหรับการเรียนการสอน โดยเฉพาะอย่างยิ่งการศึกษาระดับมหาบัณฑิต สามารถนำประสบการณ์ ขั้นตอนการทำงาน และอื่นๆ มาถ่ายทอดในชั้นเรียน อีกทั้งสามารถเป็นผลงานวิจัยให้นักศึกษาได้มีแนวทางในการทำงานวิจัยเชิงสร้างสรรค์ อีกทั้งได้บทประพันธ์เพลงใหม่ องค์ความรู้ใหม่ สำหรับศิลปะและวงวิชาการด้านดนตรี

2) การนำผลงานบทประพันธ์ออกแสดง และนำบทความวิจัยไปนำเสนอต่อที่ประชุมวิชาการ สามารถสร้างชื่อเสียงให้กับวิทยาลัยดนตรี และมหาวิทยาลัยรังสิต ทำให้วงวิชาการด้านดนตรียอมรับว่าวิทยาลัยดนตรี มหาวิทยาลัยรังสิตเป็นสถาบันชั้นนำ และเป็นหนึ่งในผู้นำด้านวิชาการดนตรีของไทย

3) สร้างและเพิ่มเครือข่ายกลุ่มผู้ฟัง ทำให้บุคคลทั่วไปรู้จักวิทยาลัยดนตรี มหาวิทยาลัยรังสิต ว่าเป็นสถาบันการศึกษาที่มีอง๕ความรู้ที่หลากหลาย

4) สามารถกระตุ้นความสนใจ และสร้างความตื่นตัวให้กับเพื่อนร่วมงาน เพื่อที่จะทำงานวิจัยเชิงสร้างสรรค์

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

1) ได้รับประสบการณ์ตรงในหลายๆ ด้าน สามารถนำมาใช้ในการเรียนการสอนให้กับนักศึกษาในรายวิชาต่างๆ ทั้งระดับปริญญาตรีและปริญญาโท

2) สร้างเครือข่ายและเกิดความสัมพันธ์ที่ดีงาม ระหว่างผู้เข้าร่วมประชุมวิชาการจากสถาบันอื่น

3) เรียนรู้การใช้งบประมาณอย่างมีประสิทธิภาพ เพื่อให้ได้ผลลัพธ์ที่ดีที่สุดภายใต้งบประมาณที่จำกัด

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

การทำงานวิจัยเชิงสร้างสรรค์บทประพันธ์ จำเป็นอย่างยิ่งที่ต้องนำองค์ความรู้และทักษะที่มีมาใช้เพื่อสร้างบทประพันธ์บทใหม่ หลังจากนั้นความจำเป็นที่ต้องนำผลงานออกแสดง ดังนั้นหลีกเลี่ยงไม่ได้ที่จะต้องประสานกับบุคคล และกลุ่มคนจำนวนมาก การปรับทัศนคติเพื่อประสานงานกับบุคคลหลากหลายจึงเป็นสิ่งจำเป็นยิ่งเพื่อให้การแสดงผลงานประพันธ์ประสบความสำเร็จ

นอกจากทักษะการประพันธ์เพลง ผู้วิจัยจำเป็นต้องมีทักษะการเขียนงานวิชาการ เพื่อที่จะได้เขียนรายงานการวิจัยเชิงสร้างสรรค์ให้อยู่ในรูปแบบและเป็นภาษาที่สามารถเข้าใจไม่ยากนัก รวมถึงการมีทัศนคติที่ดีต่อผู้ร่วมงานในการที่จะกระตุ้นและส่งเสริมให้ผู้ร่วมงานได้สร้างสรรค์งานวิจัยของพวกเขาเอง

**13. ผลงานเชิงประจักษ์ของผู้เล่าเรื่อง คือ**

1) สร้างผลงานวิจัยเชิงสร้างสรรค์บทประพันธ์เพลงสำเร็จลุล่วง เป็นไปตามเป้าหมายที่กำหนด

2) นำผลงานบทประพันธ์ออกแสดง

3) นำบทความวิจัยนำเสนอต่อที่ประชุมทางวิชาการระดับชาติ

4) นำผลงานวิจัยมาใช้เป็นส่วนหนึ่งสำหรับการขอตำแหน่งทางวิชาการระดับรองศาสตราจารย์